ai4bharat/Pralekha huggingface dataset:
சுகாதாரம் மற்றும் குடும்ப நலத்துறை அமைச்சகம்
4 கோடிக்கும் மேற்பட்டோரின் சுகாதார ஆவணங்கள், ABDM திட்டத்தின் கீழ் ஆயுஷ்மான் பாரத் சுகாதாரக் கணக்குடன் இணைத்து, டிஜிட்டல்மயமாக்கல்
நாட்டில் டிஜிட்டல் சுகாதாரச் சூழலை உருவாக்க ஏதுவாக, ஆயுஷ்மான் பாரத் டிஜிட்டல் இயக்கம்  அறிமுகப்படுத்தப்பட்டுள்ளது. இந்தத் திட்டத்தின் கீழ், 4 கோடிக்கும் அதிகமானோரின் டிஜிட்டல் சுகாதார ஆவணங்கள், ஆயுஷ்மான் பாரத் சுகாதாரக்கணக்குடன் இணைக்கப்பட்டுள்ளன. இதுவரை, 29 கோடிக்கும் அதிகமான குடிமக்கள், தங்கள் தனித்துவம் வாய்ந்த ஆயுஷ்மான் பாரத் சுகாதாரக் கணக்குகளை ஊருவாக்கியுள்ளனர்.
அவர்களது சுகாதார ஆவணங்கள் ஆயுஷ்மான் பாரத் சுகாதாரக் கணக்குகளுடன் டிஜிட்டல் இணைப்பு செய்யப்பட்டு, அவர்களே தங்கள் ஆவணங்களை நிர்வகிக்கும் வசதி ஏற்படுத்தப்பட்டுள்ளது. இதைத் தொடர்ந்து குடிமக்கள் தங்கள் சுகாதார ஆவணங்களை, ஏடிபிஎம்-மில் பதிவு செய்து கொண்ட மருத்துவ சேவை அளிப்பவர்களிடம் பகிர்ந்து கொள்ளக்கூடிய வாய்ப்பு உருவாகியுள்ளது.
சுகாதார ஆவணங்களை டிஜிட்டல்மயப்படுத்துதல் ஏடிபிஎம்-மின் பங்கு குறித்து பேசிய தேசிய சுகாதார ஆணையத்தின் தலைமைச் செயல் அதிகாரி டாக்டர் எஸ். ஷர்மா, தேசிய சுகாதார ஆணையம், பல்வேறுபட்ட பங்குதாரர்கள் டிஜிட்டல் சுகாதார சேவைகள் மூலம் பயனடைவதை உறுதி செய்வதாகக் குறிப்பிட்டார். மருத்துவமனைகள், ஆய்வகங்கள் உள்ளிட்ட சுகாதார சேவை வழங்கும் நிறுவனங்களுக்கு ஊக்கத்தொகை திட்டங்களை அறிமுகப்படுத்தத் திட்டமிட்டிருப்பதாகவும் அவர் குறிப்பிட்டார்.
பெட்ரோலியம் மற்றம் இயற்கை எரிவாயு அமைச்சகம்
எரிபொருட்கள் விற்பனை அதிகரிப்பு
பெட்ரோலியப் பொருட்களின் நுகர்வு, 2022-23-ம் நிதியாண்டில் சுமார் 223 மில்லியன் மெட்ரிக் டன் என்ற அளவில் இருந்தது. இது முந்தைய நிதியாண்டைக் காட்டிலும், 10 சதவீதம் அதிகமாகும். கடந்த சில ஆண்டுகளாக நாடு நிலையான பொருளாதார வளர்ச்சியைக் கொண்டுள்ளது. இதன் விளைவாக தொழில்மயமாக்கல், நகரமயமாக்கல் மற்றும் உள்கட்டமைப்பு மேம்பாடு ஆகியவை அதிகரித்து, அதனால் வாகனங்களின் மொத்த விற்பனையும் அதிகரித்துள்ளது. இவை போக்குவரத்து, எரிசக்தி மற்றும் எரிபொருளுக்கான தேவை அதிகரிக்க வழிவகுத்தது.
நவம்பர் 2021 மற்றும் மே 2022 ஆகிய காலகட்டங்களில் இரண்டு முறை பெட்ரோல் மற்றும் டீசல் மீதான மத்திய கலால் வரியை முறையே லிட்டருக்கு ரூ.13 மற்றும் ரூ.16 என்ற அளவில் மத்திய அரசு குறைத்துள்ளது. கலால் வரி குறைப்பின் பலன்கள் முழுமையாக நுகர்வோருக்கு வழங்கப்பட்டன, இதன் விளைவாக சில்லறை விலைகள் வீழ்ச்சியடைந்தன. இந்த நடவடிக்கை பொருளாதாரத்தை மேலும் ஊக்குவிப்பதையும், நுகர்வை அதிகரிப்பதையும், பணவீக்கத்தை குறைவாக வைத்திருப்பதையும் நோக்கமாகக் கொண்டதாகும். இந்த நடவடிக்கை ஏழை மற்றும் நடுத்தர மக்களுக்கு உதவும் வகையில் மேற்கொள்ளப்பட்டது. அதைத் தொடர்ந்து, பல மாநிலங்கள் மற்றும் யூனியன் பிரதேசங்களும் பெட்ரோல் மற்றும் டீசல் மீதான வாட் விகிதங்களைக் குறைத்துள்ளன.
எண்ணெய் மற்றும் எரிவாயுவின் உள்நாட்டு உற்பத்தியை அதிகரிப்பது, எரிசக்தி செயல்திறன் மற்றும் பாதுகாப்பு நடவடிக்கைகளை ஊக்குவித்தல், தேவை அதிகரிப்புக்கு முக்கியத்துவம் அளித்து செயல்படுதல், உயிரி எரிபொருள்கள், பிற மாற்று எரிபொருட்கள் மற்றும் புதுப்பிக்கத்தக்க எரிசக்தியை ஊக்குவித்தல், மின்சார வாகன சார்ஜிங் வசதிகள் போன்றவற்றுக்கு அரசு முக்கியத்துவம் அளிக்கிறது.
உள்நாட்டு கச்சா எண்ணெய் உற்பத்தியை அதிகரிக்கவும், இறக்குமதியை குறைக்கவும் மத்திய அரசு பல்வேறு நடவடிக்கைகளை எடுத்து வருகிறது.
மேலும், எத்தனால், பயோ-டீசல், பயோ-சி.என்.ஜி போன்ற மாற்று எரிபொருள்களின் பயன்பாட்டை அதிகரிக்க தேசிய உயிரி எரிபொருள் கொள்கை, 2018-ஐ அரசு அறிமுகப்படுத்தியுள்ளது.
இத்தகவலை மத்திய பெட்ரோலியத்துறை இணை அமைச்சர் திரு ராமேஸ்வர் தெலி மாநிலங்களவையில் இன்று எழுத்துப்பூர்வமாக அளித்த பதிலில் தெரிவித்துள்ளார்.
ஆயுஷ்
"ஆயுர்வேத தினம் 2022" கொண்டாட்டங்களின் ஒரு பகுதியாக ஆயுஷ் அமைச்சகம் சிறிய வீடியோ தயாரிப்பு போட்டியை அறிவித்துள்ளது
மந்திய அரசின் ஆயுஷ் அமைச்சகம் MyGov.in உடன் இணைந்து ஆயுர்வேத தினத்தைக்கொண்டாடுகிறது. இந்த ஆண்டு கொண்டாட்டத்தின் ஒரு பகுதியாக ஒரு சிறிய வீடியோ உருவாக்கும் போட்டியை ஏற்பாடு செய்துள்ளது. பங்கேற்பாளர்கள், இந்த ஆண்டு ஆயுர்வேத தினத்தின் முக்கிய கருப்பொருளான “இல்லந்தோறும் ஆயுர்வேதா” என்ற கருப்பொருளின் அடிப்படையில் இந்தி மற்றும் ஆங்கில மொழிகளில் 03 நிமிடங்களுக்கு மிகாமல் வீடியோவை சமர்ப்பிக்கலாம்.
தீம் 1: என் நாளில் ஆயுர்வேதம்.
தீம் 2: என் சமையலறையில் ஆயுர்வேதம்.
தீம் 3: என் தோட்டத்தில் ஆயுர்வேதம்.
தீம் 4: எனது பண்ணையில் ஆயுர்வேதம்.
தீம் 5: எனது உணவில் ஆயுர்வேதம்.
ஒவ்வொரு கருப்பொருளிலிருந்தும் மூன்று சிறந்த வெற்றியாளர்கள் தேர்ந்தெடுக்கப்படுவார்கள், அதாவது மொத்தம் 15 வெற்றியாளர்களுக்கு ரூ.75,000/- முதல் ரூ. 25,000/-வரை வழங்கப்படும். 18 வயதுக்கு மேற்பட்ட அனைத்து இந்திய குடிமக்களும் இந்தப் போட்டியில் பங்கேற்கலாம். வீடியோவைச் சமர்ப்பிப்பதற்கான கடைசி தேதி அக்டோபர் 10, 2022 ஆகும். வீடியோவைச் சமர்ப்பிப்பதற்கான வழிமுறை, போட்டி மற்றும் செயல்முறை பற்றிய கூடுதல் விவரங்களை https://innovateindia.mygov.in என்ற இணையதளத்தில் பெறலாம்.
ஆயுர்வேதம் மிகவும் பழமையான மற்றும் நன்கு ஆவணப்படுத்தப்பட்ட மருத்துவ முறைகளில் ஒன்றாக கருதப்படுகிறது. இது நவீன காலங்களிலும் பொருந்துகிறது. ஆயுஷ் அமைச்சகம், கலாச்சார அமைச்சகம் மற்றும் கல்வி அமைச்சகத்துடன் இணைந்து பல்வேறு நிகழ்ச்சிகளுக்கு ஏற்பாடு செய்து வருகிறது, மேலும் ஆயுர்வேதத்தின் பலன்களை அடிமட்ட நிலைக்கு கொண்டு செல்ல, பிற அமைச்சகங்கள் மற்றும் அரசு துறைகள், மாநில அரசுகள் மற்றும் யூனியன் பிரதேசங்களின் ஆதரவுடன் அது செயல்படுகிறது.
ஆயுர்வேத தினம் 2016 ஆம் ஆண்டு முதல் தன்வந்திரி ஜெயந்தி  அன்று கொண்டாடுப்படுகிறது. இந்த ஆண்டு இது 23 அக்டோபர் 2022 அன்று கொண்டாடப்படும்.
பிரதமர் அலுவலகம்
ஆயுதப்படைகள் கொடி தினத்தை முன்னிட்டு ஆயுதப்படைகளுக்கு பிரதமர் வணக்கம் செலுத்தியுள்ளார்
ஆயுதப்படைகள் கொடி தினத்தை முன்னிட்டு ஆயுதப்படைகளின் வீரம் மற்றும் தியாகங்களுக்கு பிரதமர் திரு. நரேந்திர மோடி வணக்கம் செலுத்தியுள்ளார்.
இது தொடர்பாக பிரதமர் வெளியிட்டுள்ள ட்விட்டரில் கூறியிருப்பதாவது:-
ஆயுதப் படைகளின் கொடி தினமான இன்று நமது ஆயுதப் படைகளின் வீரம் மற்றும் தியாகங்களுக்கு நாம் வணக்கம் செலுத்துகிறோம். பல தசாப்தங்களாக நம் தேசத்தைப் பாதுகாப்பதிலும், வலிமையான இந்தியாவுக்கு பங்களிப்பதிலும் அவர்கள் முன்னணியில் உள்ளனர். அத்தகைய ஆயுதப் படைகளுக்கு அனைவரும் கொடி நாள் நிதி வழங்க வேண்டுமென நான் வலியுறுத்துகிறேன் எனக் குறிப்பிட்டுள்ளார்.
GS/AP/IDS
நுகர்வோர் நலன், உணவு மற்றும் பொது விநியோகம் அமைச்சகம்
பிரதமரின் கரீப் கல்யாண் திட்டத்தின்  கீழ் உணவு தானியங்கள் பெறுதல் மற்றும் விநியோகம் குறித்து ஆய்வு
பிரதமரின் கரீப் கல்யாண் திட்டத்தின்  கீழ் உணவு தானியங்கள்  மற்றும் கொண்டைக்கடலை ஆகியவற்றை மாநிலங்கள் பெற்றுக் கொண்டு விநியோகம் செய்திருப்பது தொடர்பாக உணவு, பொது வழங்கல் துறை செயலாளர், நுகர்வோர் விவகாரங்கள், உணவு, பொது வழங்கல் அமைச்சகத்தின் நுகர்வோர் விவகாரத் துறை செயலாளர் ஆகியோர் ஆய்வு நடத்தினர். தற்சார்பு இந்தியா திட்டத்தின் கீழ் உணவு தானியங்கள் வழங்குதலில் ஏற்பட்டுள்ள முன்னேற்றம் குறித்து அனைத்து மாநிலங்கள் / யூனியன் பிரதேசங்களின் உணவு, பொது வழங்கல் துறை செயலாளர்களுடன் அவர்கள் காணொளி மூலம் ஆய்வு நடத்தினர்.
2020 ஜூலை மற்றும் ஆகஸ்ட் மாதங்களுக்கான உணவு தானியங்களைப் பெற்றுக் கொண்டது மற்றும் விநியோகம் செய்தது தொடர்பாக ஒவ்வொரு மாநில / யூனியன் பிரதேச செயலாளர்களுடனும் உணவு, பொது வழங்கல் துறை செயலாளர் கலந்தாடல் செய்தார். தேசிய உணவுப் பாதுகாப்புத் திட்டத்தின் பயனாளிகளுக்கு, இந்த நெருக்கடி காலத்தில் உரிய நேரத்தில், போதிய அளவுக்கு உணவு தானியங்கள் கிடைப்பதை உறுதி செய்ய வேண்டும் என்று அவர் கேட்டுக் கொண்டார். புலம்பெயர்ந்த மற்றும் வெளியூர்களில் சிக்கித் தவிக்கும் புலம்பெயர்ந்த தொழிலாளர்களில், உணவுப் பாதுகாப்புத் திட்டம் மற்றும் மாநில பொது வழங்கல் திட்டத்தில் பயன் கிடைக்காதவர்களுக்கு தற்சார்பு இந்தியா திட்டத்தின் கீழ் இலவசமாக உணவு தானியங்கள் வழங்குதலில் ஏற்பட்டுள்ள முன்னேற்றம் குறித்தும் அவர் கேட்டறிந்தார்.இவற்றுக்கான விநியோக அவகாசம் 2020 ஆகஸ்ட் 31 வரை நீட்டிக்கப்பட்டுள்ளது.
தேசிய உணவுப் பாதுகாப்புத் திட்டம் மற்றும் பிரதமரின் கரீப் கல்யாண் திட்டத்தில் உணவு தானியங்கள் வழங்கும் சுழற்சியை சரி செய்தல் காரணமாகவும், சேமிப்புக் கிடங்கு தொடர்பான வேறு பிரச்சினைகள் காரணமாகவும் சில மாநிலங்களில் உணவு தானியங்கள் விநியோகம் செய்வதில் சிறிது தாமதம் ஏற்பட்டிருக்கிறது. பெரும்பாலான மாநிலங்கள் / யூனியன் பிரதேசங்களில் இதில் திருப்திகரமான நிலை நிலவுகிறது. ஏறத்தாழ அனைத்து மாநிலங்கள் / யூனியன் பிரதேசங்களும், பிரதமரின் கரீப் கல்யாண் திட்டத்தின்  கீழ் ஜூலை மற்றும் ஆகஸ்ட் மாதத்துக்கான இலவச உணவு தானியங்களை 2020 ஆகஸ்ட் இறுதிக்குள் விநியோகம் செய்துவிடும் என்று எதிர்பார்க்கப்படுகிறது.
சிறப்பு சேவைகள் மற்றும் கட்டுரைகள்
என்ஐடி திருச்சியின் ஆசிரியர் குழு மூலம் பயிற்சியளிக்கப்பட்ட அரசுப்பள்ளி மாணவர்கள் ஜேஇஇ அட்வான்ஸ் தேர்வு 2023-க்கு தகுதி பெற்றுள்ளனர்
ஐஜிஎன்ஐடிடிஇ எனப்படும் என்ஐடி திருச்சி கற்பித்தல் குழு அரசுப் பள்ளி மாணவர்களுக்கு ஜேஇஇ முதன்மை மற்றும் அட்வான்ஸ் தேர்வுகளுக்கு இலவசமாக பயிற்சி அளித்து வருகிறது.
திருநெல்வேலி மாவட்டம், பட்டமடை அரசு பெண்கள் மேல்நிலைப் பள்ளியைச் சேர்ந்த எம்.ராமலட்சுமி என்ற மாணவி 2021-ம் ஆண்டு முதல் இந்தக் குழுவில் பயின்ற நிலையில், ஜேஇஇ முதன்மைத் தேர்வில் 95.226 சதவீத மதிப்பெண்கள் பெற்று, ஜேஇஇ அட்வான்ஸ் தேர்வுக்குத் தகுதி பெற்றுள்ளார். வார நாட்களில் ஆன்லைன் வகுப்புகள் மூலமாகவும், சில வார இறுதி நாட்களில் நேரடி வகுப்புகளும், மாதிரி தேர்வுகளும் நடத்தப்பட்டன.
என்ஐடி திருச்சி வளாகத்தில் 2022 டிசம்பர் 26-ம் தேதி முதல் 2023 ஜனவரி 12-ம் தேதி வரை வகுப்புகள் நடத்தப்பட்டன.
மேலும், 80 சதவீதத்துக்கு மேல் 5 மாணவர்களும், 75 சதவீதத்திற்கு மேல் 3 மாணவர்களும் மதிப்பெண்கள் பெற்றுள்ளனர். இக்குழுவில் பயிற்சி பெற்ற மாணவர்களில் 9 பேர் ஜேஇஇ அட்வான்ஸ் தேர்வுக்குத் தகுதி பெற்றனர். என்ஐடி திருச்சி இம்மாணவர்களை ஜேஇஇ அட்வான்ஸ் தேர்வில் வெற்றிபெற வாழ்த்துகிறது. ஐஜிஎன்ஐடிடிஇ-ல் பயிற்சி பெற்று கடந்த 3 ஆண்டுகளில், என்ஐடி திருச்சியில் 2 மாணவர்களும், ஐஐடி சென்னை மற்றும் ஸ்டான்லி மருத்துவக் கல்லூரியில் தலா ஒரு மாணவரும் சேர்க்கை பெற்றுள்ளனர்.
ஐஜிஎன்ஐடிடிஇ ஆனது, என்ஐடி திருச்சியில் படிக்கும் 50 உறுப்பினர்களைக் கொண்ட குழுவைக் கொண்டுள்ளது. ஐஜிஎன்ஐடிடிஇ உறுப்பினர்கள் என்ஐடி திருச்சி இயக்குனர் டாக்டர் ஜி.அகிலா, டாக்டர் ஆர். கார்வேம்பு- தலைவர் , டாக்டர் என். குமரேசன்- தலைவர் , திருச்சி மற்றும் திருநெல்வேலி மாவட்ட நிர்வாகம் மற்றும் ஆசிரியர்கள் ஆண்டு முழுவதும் அளித்த ஒத்துழைப்புக்காக அவர்களுக்கு நன்றி தெரிவித்துள்ளனர்.
சுகாதாரம் மற்றும் குடும்ப நலத்துறை அமைச்சகம்
மாநிலங்கள்/யூனியன் பிரதேசங்களுக்கு 175.63 கோடிக்கும் அதிகமான தடுப்பூசி டோஸ்கள் வழங்கப்பட்டுள்ளன
நாடு முழுவதும் கோவிட்-19 தடுப்பூசி செலுத்தும் பணிகளை விரைவுபடுத்தவும் விரிவுபடுத்தவும் மத்திய அரசு உறுதிபூண்டுள்ளது. நாடு தழுவிய கோவிட் 19 தடுப்பூசி 2021 -ம் ஆண்டு ஜனவரி, 16 -தேதி தொடங்கியது. உலகளாவிய அளவில் கோவிட்-19 தடுப்பூசியின் புதிய கட்டம் 2021 -ம் ஆண்டு ஜூன் 21-ம் தேதி முதல் தொடங்கியது. அதிக தடுப்பூசிகள் கிடைப்பது, மாநிலங்கள் மற்றும் யூனியன்பிரதேசங்களில் தடுப்பூசிகள் கையிருப்பு நிலை, சிறந்த திட்டமிடல் செயல்படுத்துதல் மற்றும் தடுப்பூசி விநியோகத்தை ஒழுங்குபடுத்துதல் ஆகியவற்றின் மூலம் தடுப்பூசி இயக்கத்தின் பணிகள் விரைவுபடுத்தப்பட்டுள்ளதாக மத்திய அரசு தெரிவித்துள்ளது.
நாடு தழுவிய தடுப்பூசி இயக்கத்தின் ஒரு பகுதியாக, மாநிலங்கள் மற்றும் யூனியன் பிரதேசங்களுக்கு கோவிட் தடுப்பூசிகளை மத்திய அரசு இலவசமாக வழங்குவதன் மூலம் அவர்களுக்கு ஆதரவளித்து வருகிறது. COVID19 தடுப்பூசி இயக்கத்தின் உலகளாவியமயமாக்கலின் புதிய கட்டத்தில், நாட்டில் தடுப்பூசி உற்பத்தியாளர்களால் உற்பத்தி செய்யப்படும் தடுப்பூசிகளில் 75% மாநிலங்கள் மற்றும் யூனியன் பிரதேசங்களுக்கு மத்திய அரசு கொள்முதல் செய்து  வழங்கும்.
இதுவரை 175.63 கோடிக்கும் அதிகமான  தடுப்பூசி டோஸ் மாநிலங்கள்/யூனியன் பிரதேசங்களுக்கு மத்திய அரசு  மற்றும் நேரடி மாநில கொள்முதல் வகை மூலம் வழங்கப்பட்டுள்ளது.
12.68 கோடிக்கும் அதிகமான  இருப்பு மற்றும் பயன்படுத்தப்படாத கோவிட் தடுப்பூசி டோஸ் மாநிலங்கள்/யூனியன் பிரதேசங்களில் கையிருப்பில் உள்ளன.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1801529
பிரதமர் அலுவலகம்
அடையாளம் தெரியாத ராணுவ வீரர்களின் கல்லறையில் பிரதமர் மரியாதை செலுத்தினார்
பிரதமர் திரு. நரேந்திர மோடி 25 ஆகஸ்ட் 2023 அன்று ஏதென்ஸில் உள்ள 'அறியப்படாத வீரர்களின் கல்லறையில்' மரியாதை செலுத்தினார்.
அடையாளம் தெரியாத ராணுவ வீரர்களின் சமாதியில் பிரதமர் மலர் வளையம் வைத்து மரியாதை செலுத்தினார். அதன் பின்னர், ராணுவத்தினரின் அணிவகுப்பு மரியாதையை அவர் ஏற்றுக்கொண்டார்.
விவசாயத்துறை அமைச்சகம்
வேளாண்மை மற்றும் வேளாண் சார் துறைகளில் இந்தியா மற்றும் எகிப்து இடையேயான புரிந்துணர்வு ஒப்பந்தத்திற்கு அமைச்சரவை ஒப்புதல்
வேளாண்மை மற்றும் வேளாண் சார் துறைகளில் இந்தியா மற்றும் எகிப்து இடையேயான புரிந்துணர்வு ஒப்பந்தத்திற்கு பிரதமர் திரு. நரேந்திர மோடி தலைமையிலான அமைச்சரவை ஒப்புதல் அளித்துள்ளது. இந்த புரிந்துணர்வு ஒப்பந்த கீழ்கண்ட துறைகளில் ஒத்துழைப்பை அளிக்க உதவும்.
- வேளாண் பயிர்கள் , உயிரி தொழில்நுட்பம், நானோ தொழில்நுட்பம், மழை நீர் சேகரிப்பு மற்றும் நுண் பாசன தொழில்நுட்பம் உள்ளிட்ட நீர்ப்பாசனம் மற்றும் நீர் மேலாண்மை தொழில்நுட்பம் எரிபொருள் உற்பத்திக்கான விவசாய கழிவுப்பொருள் மேலாண்மை
- உணவு பாதுகாப்பு, மற்றும் தரம்;
- தோட்டக்கலை;
- இயற்கை வேளாண்மை;
- கால்நடை, கால்நடை வளர்ப்பு, பால்வளம், மீன்வளர்ப்பு, உணவு மற்றும் தீவன உற்பத்தி;
- விலங்கு பொருட்கள் மற்றும் அதன் மதிப்பு கூட்டல்; பயிர்கள் மற்றும் விலங்கு பொருட்கள் வர்த்தகம் தொடர்பான சுகாதாரம் மற்றும் பயிர் சுகாதார பிரச்சனைகள்;
- சிறிய அளவில் விவசாய இயந்திரங்கள்;
- வேளாண் வர்த்தகம் மற்றும் சந்தைப்படுத்துதல்;
- அறுவடைக்கு முந்தைய மற்றும் பிந்தைய நடைமுறைகள்;
- உணவு தொழில்நுட்பம் மற்றும் பதனிடுதல்;
- வேளாண்மையில் ஒருங்கிணைந்த பூச்சி ஒழிப்பு மேலாண்மை
- வேளாண் வர்த்தகம் மற்றும் முதலீடு;
- அறிவுசார் சொத்து உரிமைகள் தொடர்பான பிரச்சினைகள்;
- விதை சார் தொழில்களில் தொழில்நுட்ப அறிவும் மனித வளங்களும்;
- வேளாண்மை, வேளாண் சார் துறைகள் மற்றும் இரு நாடுகளும் பரஸ்பரம் ஒப்புக்கொண்டுள்ள வேளாண்மை தொடர்பான விருப்பமுள்ள துறைகளிலும் உள்கட்டமைப்பு வளர்ச்சி மற்றும் திறன் மேம்பாடு.
- ஆராய்ச்சி விஞ்ஞானிகள் மற்றும் நிபுணர்கள் பரிமாற்றம் மூலமான ஒத்துழைப்பு
- வேளாண் தகவல்கள் மற்றும் அறிவியல் வெளியீடுகளின் பரிமாற்றம் 
- மற்றும் வேளாண் தொழில்நுட்ப பரிமாற்றம்
- கூட்டு கருத்தரங்குகள், பயிலரங்குகள், மாநாடுகள் மற்றும் இது சார்ந்த நடவடிக்கைகளை மேற்கொள்ளுதல்
மேலும், இந்த புரிந்துணர்வு ஒப்பந்தத்தின் கீழ், இருத்தரப்பு உறவு தொடர்பான பிரச்சனைகள் குறித்த ஆலோசனை உள்ளிட்ட இரு நாடுகளுக்கும் பயனளிக்கக்கூடிய வகையில் உள்ளவற்றில் ஒத்துழைப்பை மேம்படுத்த கூட்டு பணிக்குழு அமைக்கப்படும். இந்த கூட்டு பணிக்குழு முதல் இரு ஆண்டுகளில் ஆண்டுக்கு இருமுறையாவது இந்தியா மற்றும் எகிப்தில் சந்திக்குக். கூட்டு பணிகளை உருவாக்கல், குறிப்பிட்ட பிரச்சினைகள் தொடர்பாக கூடுதல் துணை ஒப்பந்தங்கள் உள்ளிட்ட வசதி மற்றும் ஆலோசனைகள் இந்த கூட்டத்தில் முடிவெடுக்கப்படும்.
ரெயில்வே அமைச்சகம்
மகாராஷ்டிரா, உத்திரப் பிரதேசம், மத்தியப் பிரதேசம் மற்றும் தில்லிக்கு 510 மெட்ரிக் டன் பிராணவாயுவை விநியோகித்தன, ஆக்சிஜன் எக்ஸ்பிரஸ் ரயில்கள்
நாட்டின் பல்வேறு பகுதிகளில் திரவ மருத்துவ பிராணவாயுவை கொண்டு சேர்க்கும் பணியில் இந்திய ரயில்வே தொடர்ந்து ஈடுபட்டு வருகிறது. இதுவரை மகாராஷ்டிரா, உத்திரப் பிரதேசம், மத்தியப்பிரதேசம் மற்றும் தில்லி ஆகிய மாநிலங்களுக்கு 510 மெட்ரிக் டன்னுக்கும் அதிகமான மருத்துவ பிராணவாயுவை ரயில்வே விநியோகித்துள்ளது.
ஹரியானா அரசும் ஆக்சிஜன் எக்ஸ்பிரஸ் ரயில்களின் சேவையைக் கோரியுள்ளது. ஹரியானாவிற்கு பிரத்தியேகமாக தலா 5 டேங்கர்கள் வீதம் இரண்டு ஆக்சிஜன் எக்ஸ்பிரஸ் ரயில்களை அனுப்ப திட்டமிடப்பட்டுள்ளது.
64 மெட்ரிக் டன் திரவ மருத்துவ பிராணவாயுவுடன் முதலாவது ஆக்சிஜன் எக்ஸ்பிரஸ் ரயில் இன்று அதிகாலை மத்தியப் பிரதேசம் சென்றடைந்தது.
4-வது ஆக்சிஜன் எக்ஸ்பிரஸ் ரயில் 3 டேங்கர்களுடன் இன்று லக்னோ சென்றடையும். லக்னோவிலிருந்து பொகாரோவிற்கு காலி கொள்கலன்களுடன் சென்றுள்ள மற்றொரு ரயில், உத்திரப் பிரதேசத்திற்குத் தேவையான கூடுதல் பிராணவாயுவுடன் திரும்பும். இதன்மூலம் உத்திரப் பிரதேசத்திற்கு தங்குதடையற்ற பிராணவாயு விநியோகம் கிடைக்கும்.
இதுவரை இந்திய ரயில்வே 202 மெட்ரிக் டன் திரவ மருத்துவ பிராணவாயுவை உத்திரப் பிரதேசத்திற்கும், 174 மெட்ரிக் டன்னை மகாராஷ்டிராவிற்கும், 70 மெட்ரிக் டன்னை தில்லிக்கும், 64 மெட்ரிக் டன்னை மத்தியப் பிரதேசத்திற்கும் கொண்டு சேர்த்துள்ளது.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1714620
சமூக நிதி மற்றும் அதிகாரமளித்தல் அமைச்சகம்
மூத்த குடிமக்களுக்கு எதிரான கொடூரங்கள்
நாடாளுமன்றத்தின் மக்களவையில் கேள்வி ஒன்றுக்கு பதில் அளித்த சமூக நீதி மற்றும் அதிகாரமளித்தல் துறை அமைச்சர் டாக்டர் வீரேந்திர குமார் எழுத்துபூர்வமாக தாக்கல் செய்த பதிலில் கூறியதாவது:
தேசிய குற்ற ஆவண காப்பகம் வழங்கியுள்ள தகவலின்படி மூத்த குடிமக்களுக்கு எதிரான குற்றங்கள் தொடர்பாக கடந்த 2018ம் ஆண்டு முதல் 2020ம் வரை பதிவு செய்யப்பட்ட வழக்குகள், குற்றப் பத்திரிக்கைகள், தண்டிக்கப்பட்டவர்கள், கைது செய்யப்பட்டவர்கள் விவரம் கீழ்கண்ட இணைப்பில் கொடுக்கப்பட்டுள்ளன. மூத்த குடிமக்களுக்கு எதிரான கொடூரங்களுக்கான காரணங்களை தேசிய குற்ற ஆவணக் காப்பகம் பராமரிக்கவில்லை.
இந்திய அரசியலமைப்பு சட்டப்படி, பொது ஒழுங்கு, மாநிலம் சம்பந்தப்பட்ட விஷயம். மூத்த குடிமக்களின் பாதுகாப்புக்கு அரசு அதிக முக்கியத்துவம் அளிக்கிறது. இது தொடர்பாக இரண்டு விரிவான அறிவுறுத்தல்களை மத்திய உள்துறை அமைச்சகம், அனைத்து மாநிலங்கள் / யூனியன் பிரதேசங்களுக்கு கடந்த 2008 மற்றும் 2013ம் ஆண்டுகளில் வழங்கியுள்ளது. அதில் மூத்த குடிமக்களின் பாதுகாப்பை உறுதி செய்ய உடனடி நடவடிக்கைகள் மேற்கொள்ள வேண்டும் என அறிவுறுத்தப்பட்டுள்ளன.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1781367
சிறப்பு சேவைகள் மற்றும் கட்டுரைகள்
முன்னாள் மாணவர்கள், கார்ப்பரேட்டுகள், நன்கொடையாளர்கள் மூலம் சென்னைஐஐடி, முன்னெப்போதையும் விட அதிக அளவாக 2022-23ம் ஆண்டில் ரூ.231 கோடி நிதி திரட்டியுள்ளது
சென்னையில் உள்ள இந்திய தொழில்நுட்பக் கழகம் , அதனுடன் இணைந்து செயல்படும் முன்னாள் மாணவர்கள், தொழில்துறையினர், தனிப்பட்ட நன்கொடையாளர்கள் ஆகியோரிடம் இருந்து முன்னெப்போதும் இல்லாத அளவாக ரூ.231 கோடியை 2022-23ம் ஆண்டில் திரட்டியுள்ளது. சமூகம் தொடர்பான திட்டங்களை செயல்படுத்த ஒரே நிதியாண்டில் திரட்டப்பட்ட அதிகபட்சத் தொகை இதுவாகும்.
நிதி திரட்டலைப் பொறுத்தவரை 2022-ல் திரட்டப்பட்ட ரூ.131 கோடியுடன் ஒப்பிடுகையில் 76 சதவீத வளர்ச்சியைப் பதிவு செய்துள்ளது. ரூ.1 கோடிக்கு மேல் இக்கல்வி நிறுவனத்திற்கு நிதி வழங்கிய நன்கொடையாளர்களின் எண்ணிக்கை முந்தைய ஆண்டுடன் ஒப்பிடுகையில் 64 சதவீதம் அதிகரித்துள்ளது.
இவ்வாறு திரட்டப்பட்ட மொத்த நிதியின் வளர்ச்சி விகிதம், கடந்த 10 ஆண்டுகளில் 45 சதவீதம் உயர்ந்துள்ளது. இந்தத் தொகை அனைத்தும் முன்னாள் மாணவர்களிடம் இருந்தும், தனிப்பட்ட நன்கொடையாளர்களிடம் இருந்தும் பெறப்பட்டவையாகும். இதுதவிர உள்நாட்டு மற்றும் பன்னாட்டு நிறுவனங்களிடம் இருந்து சமூகப் பொறுப்புணர்வுத் திட்டம், மானியங்கள் ஆகியவற்றின் வாயிலாகவும் நிதி திரட்டப்பட்டது.
இக்கல்வி நிறுவனத்தின் வளர்ச்சிக்காக இந்தியா மற்றும் உலகளவில் தனிப்பட்ட நன்கொடையாளர்கள் மட்டும் ஏறத்தாழ ரூ.96 கோடி அளவுக்கு தங்கள் பங்களிப்பை வழங்கியுள்ளனர். சமூகத் தாக்கத்தை ஏற்படுத்தும் ஆராய்ச்சி, உள்கட்டமைப்பு, மாணவர்களுக்கான கல்வி உதவித் தொகை, குறிப்பிட்ட பொருள் குறித்த ஆய்வுக்கான ஆராய்ச்சிப் பேராசிரியர்களை நியமித்தல் ஆகிய பணிகளை மேற்கொள்ளும் வகையில் இந்த தொகை வழங்கப்பட்டுள்ளது.
முன்னாள் மாணவர்கள் மற்றும் தொழில்துறையினரின் பங்களிப்புக்கு நன்றி தெரிவித்துள்ள ஐஐடி மெட்ராஸ் டீன்  பேராசிரியர் மகேஷ் பஞ்சக்நுலா கூறுகையில், ஒவ்வோர் ஆண்டும் முன்னாள் மாணவர்கள், கார்ப்பரேட் நன்கொடையாளர்கள் அளித்து வரும் ஆதரவு சர்வதேச அரங்கில் நமது வெற்றிக்கு பக்கபலமாக இருந்து வருகிறது, என்றார்.
சமூகப் பொறுப்புணர்வு திட்டத்தில் மட்டும் கடந்த ஆண்டுடன் ஒப்பிடுகையில் 56 சதவீத வளர்ச்சி ஏற்பட்டுள்ளது. ஒரே ஆண்டில் 40 புதிய நிறுவனங்கள் கூட்டு முயற்சியில் கைகோர்த்துள்ளன. ஐஐடி மெட்ராஸ் நிதி திரட்டும் பணிகளை மேற்கொள்வதற்காக "இன்ஸ்டிடியூஷனல் அட்வான்ஸ்மெண்ட்" அலுவலகத்தில் அர்ப்பணிப்புடன் கூடிய ஒரு குழு தொழில்ரீதியாக நிர்வகிக்கப்பட்டு வருகிறது.
சுகாதாரம், பருவநிலை மாற்றம், ஆற்றல், திறன் மேம்பாடு, விவசாயம் போன்ற சமூகம் தொடர்பான துறைகளில் புதிய தொழில்நுட்பங்களை மேம்படுத்தவும், வரிசைப்படுத்தவும் கவனம் செலுத்தும் வகையில் எங்களது பயனர்கள் பல்துறைசார் சிறப்பு மையங்களை உருவாக்க எங்களுக்கு உதவுகின்றனர். உதவித்தொகை மற்றும் ஃபெல்லோஷிப் மூலம் மாணவர்களுக்குத் தேவைப்படும் நிதியுதவியையும் வழங்குகின்றனர், என்றார்.
சென்னை ஐஐடியுடன் தொடர்புடைய உலகத்தரம் வாய்ந்த ஸ்டார்ட்அப் சுற்றுச்சூழல் அமைப்பை உருவாக்க முன்னாள் மாணவர்களுடன் பரந்த அளவில் பணியாற்றி வருகிறோம் என்றும் அவர் கூறினார்.
2023-24ம் நிதியாண்டிற்கான இக்கல்வி நிறுவனத்தின் முக்கிய நிதி திரட்டும் இலக்குகளாக, முன்னாள் மாணவர்களின் பங்களிப்பை மேலும் அதிகரிக்கத் திட்டமிடப்பட்டுள்ளது. இந்தியாவிலும், அமெரிக்காவிலும் முன்னாள் மாணவர்களிடையே நிதி திரட்டும் குழுவை வலுப்படுத்த நடவடிக்கை மேற்கொள்ளப்படும்.
பாதுகாப்பு அமைச்சகம்
மிக்-21 விமானம்
தேஜஸ் விமானங்கள் மிக்-21 போர் விமானங்களுக்கு மாற்றாக சேர்க்கப்படவில்லை என்றும், மாறாக இந்திய விமானப்படையின் நவீன மயமாக்கலின் ஒரு பகுதியாக சேர்க்கப்பட்டுள்ளதாக மாநிலங்களவையில் கேள்வி ஒன்றுக்கு எழுத்து மூலம் பதிலளித்த பாதுகாப்புத் துறை இணையமைச்சர் திரு அஜய்பட் தெரிவித்துள்ளார்.
இதுவரை 24 இலகு ரக தேஜஸ் விமானங்கள் தயாரிக்க 30.09.2021 வரை ரூ.6,653 கோடி செலவிடப்பட்டுள்ளது. இந்திய விமானப்படை, இந்துஸ்தான் ஏரோநாட்டிக்கல் நிறுவனத்துடன் செய்துள்ள ஒப்பந்தத்தின்படி, மொத்தம் 123 தேஜஸ் போர் விமானங்கள் தயாரிக்கப்படவிருப்பதுடன், இந்திய பாதுகாப்புப் படைகள் / வாடிக்கையாளர்களுக்கு ஏற்றுமதி செய்வதற்கான தேவையின் அடிப்படையில் மேலும் உற்பத்தி செய்யப்படும் என்றும் திரு அஜய் பட் கூறியுள்ளார்.
•••••••••
(Visitor Counter : 186
சட்டம் மற்றும் நீதித்துறை அமைச்சகம்
இந்திய தேசிய நீதித்துறை உள்கட்டமைப்பு ஆணையம்
மாநிலங்களவையில் கேள்வி ஒன்றுக்கு இன்று எழுத்துப்பூர்வமாகப் பதிலளித்த சட்டம் மற்றும் நீதித்துறை அமைச்சர் திரு கிரன் ரிஜிஜு கீழ்காணும் விவரங்களை வழங்கினார்.
நீதித்துறை உள்கட்டமைப்பு மற்றும் நீதிமன்ற வசதிகளின் நிலை குறித்தத் தரவுகளை உச்ச நீதிமன்றப் பதிவகம் தொகுத்துள்ளது. நீதிமன்றங்களுக்குப் போதுமான உள்கட்டமைப்புகளை ஏற்பாடு செய்வதற்காக இந்திய தேசிய நீதித்துறை உள்கட்டமைப்பு ஆணையத்தை அமைப்பதற்கான முன்மொழிவு உச்ச நீதிமன்ற தலைமை நீதிபதியிடம் இருந்து பெறப்பட்டது.
இந்தியத் தலைமை நீதிபதியின் தலைமையில் ஆட்சி மன்றக் குழு செயல்படும், அனைத்து உயர் நீதிமன்றங்களின் கீழும் ஒரே மாதிரியான உள்கட்டமைப்புகள், இந்திய நீதிமன்ற அமைப்புக்கான செயல்பாட்டு உள்கட்டமைப்பின் திட்டமிடல், உருவாக்கம், மேம்பாடு, பராமரிப்பு மற்றும் மேலாண்மைக்கான செயல்திட்டத்தை உருவாக்குவதற்கான மைய அமைப்பாக ஆணையம் செயல்படும் என்பது முன்மொழிவின் மற்ற முக்கிய அம்சங்களாகும்.
இதில் பல்வேறு மாநில அரசுகள்/யூனியன் பிரதேசங்கள் முக்கியமான பங்குதாரராக இருப்பதால், அவர்களின் கருத்துக்களுக்காக முன்மொழிவு அனுப்பப்பட்டுள்ளது.
நீதித்துறைக்கான உள்கட்டமைப்பு வசதிகளை மேம்படுத்துவதற்கான மத்திய அரசின் நிதியுதவித் திட்டத்தைப் பொறுத்த வரையில், நீதித்துறைக்கான உள்கட்டமைப்பு வசதிகளை மேம்படுத்துவதற்கான முதன்மைப் பொறுப்பு மாநில அரசுகளிடம் உள்ளது.
மாநில அரசுகளின் வளங்களைப் பெருக்கும் நோக்கில், மாவட்ட மற்றும் துணை நீதிமன்றங்களில் உள்கட்டமைப்பு வசதிகளை மேம்படுத்துவதற்கான மத்திய அரசின் நிதியுதவித் திட்டத்தை மாநில அரசுகள் / யூனியன் பிரதேசங்களுக்கு பரிந்துரைக்கப்பட்ட நிதிப் பகிர்வு முறையில் மத்திய அரசு செயல்படுத்தி வருகிறது. இத்திட்டம் 1993-94 முதல் செயல்படுத்தப்பட்டு வருகிறது.
இத்திட்டத்தின் கீழ் ரூ 8758.71 கோடியை மாநிலங்கள்/யூனியன் பிரதேசங்களுக்கு இதுவரை மத்திய அரசு வழங்கியுள்ளது. இதில் 2014-15 முதல் ரூ 5314.40 கோடி விடுவிக்கப்பட்டுள்ளது. இத்திட்டத்தின் மொத்த வெளியீட்டில் இது 60.68% ஆகும்.
மேலும் விவரங்களுக்கு, இந்த ஆங்கிலச் செய்திக் குறிப்பைக் காணவும்:https://pib.gov.in/PressReleasePage.aspx?PRID=1807611
(Visitor Counter : 165
வணிகம் மற்றும் தொழில்துறை அமைச்சகம்
லடாக்கின் தனித்துவம் வாய்ந்த வேளாண் பொருட்களின் ஏற்றுமதியை ஊக்குவிக்கும் முயற்சியில் உயர் அதிகாரிகளுடன் அபெடா கைகோர்ப்பு
லடாக்கின் தனித்துவம் வாய்ந்த வேளாண் பொருட்களின் ஏற்றுமதியை ஊக்குவித்து, அதன்மூலம் விவசாயிகள் மற்றும் தொழில் முனைவோரின் வருமானத்தை அதிகரிப்பதற்காக அந்த யூனியன் பிரதேசத்தின் தோட்டக்கலை, வேளாண், வர்த்தகம் மற்றும் தொழில் துறைகள் மற்றும் அதி உயர இடத்திற்கான பாதுகாப்பு ஆராய்ச்சி அமைப்பின் உயர் அதிகாரிகளுடன் வேளாண் மற்றும் பதப்படுத்தப்பட்ட உணவு ஏற்றுமதி வளர்ச்சி ஆணையமான அபெடா விரிவான திட்டங்களை வகுக்கும் பணியில் ஈடுபட்டுள்ளது.
லடாக்கில் அண்மையில் நடைபெற்ற தொடர் கலந்துரையாடல்களை அடுத்து, மருத்துவ குணங்கள் கொண்ட பழங்களின் உற்பத்தியை அதிகரிப்பது, விவசாயிகளின் திறன் கட்டமைப்பு மற்றும் மதிப்புக்கூட்டல் பொருட்கள் உள்ளிட்ட துறைகளில் கவனம் செலுத்த முடிவு செய்யப்பட்டது.
தொழில்முனைவோர், அதிகாரிகள், விவசாயிகள் உள்ளிட்டோர் அடங்கிய பங்குதாரர்களின் திறன் மேம்பாட்டிற்கும், லடாக்கில் உற்பத்தி செய்யப்படும் பொருட்களை சந்தைப்படுத்தி ‘இயற்கை' பகுதியாக லடாக்கை உருவாக்குவதற்கும் தேவையான தொழில்நுட்ப உதவிகளை அபெடா அளிக்கும்.
லடாக் அதிகாரிகளுடன் நடைபெற்ற கலந்துரையாடலில், குறைவான அல்லது ரசாயனப் பயன்பாடு அல்லாத முறையை வேளாண்மையில் பின்பற்றுமாறு வலியுறுத்தப்பட்டது. 2025-ஆம் ஆண்டுக்குள் இயற்கை பகுதி என்ற இலக்கை லடாக் எட்டுவதை உறுதி செய்வதே இந்த ஒருங்கிணைந்த நடவடிக்கைகளின் முக்கிய நோக்கமாகும்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1737776
----
(Visitor Counter : 213